b'\n_START_ARTICLE_\nAfirmacija\n_START_PARAGRAPH_\nAfirmacija (lot. affirmatio) \xe2\x80\x93 teigimas, teiginys (antonimas lot. negatio \xe2\x80\x93 negacija).\n_START_SECTION_\nPolitologijoje, sociologijoje\n_START_PARAGRAPH_\nTerminas afirmacija gali b\xc5\xabti suprantamas kaip prisitaikymas prie esamos visuomenin\xc4\x97s santvarkos, jos toleravimas, paklusimas dominuojan\xc4\x8diai daugumai (Mainstream) (\xc5\xber. konformizmas, oportunizmas). Termino prie\xc5\xa1ingyb\xc4\x97 - opozicija, mai\xc5\xa1tas, subversija.\n_START_SECTION_\nReligijoje (ritualuose), teis\xc4\x97je\n_START_PARAGRAPH_\nAfirmacija suprantama kaip vie\xc5\xa1as \xc4\xafsipareigojimas, pasi\xc5\xbead\xc4\x97jimas._NEWLINE_Afirmacij\xc5\xb3 atsiradimo laikas tiksliai ne\xc5\xbeinomas. Pozityvi\xc5\xb3 bei religini\xc5\xb3 savi\xc4\xaftaigos frazi\xc5\xb3 kartojimas yra toks pat senas kaip ir pati religija. Teigiamo pob\xc5\xabd\xc5\xbeio, \xc5\xbeod\xc5\xbei\xc5\xb3 prasm\xc4\x99 sustiprinantis teiginys, kuris yra kartojamas (recituojamas), suvokiamas kaip laisvai pasirinkta savi\xc4\xaftaigos r\xc5\xab\xc5\xa1is.\n_START_SECTION_\nSakytin\xc4\x97 forma\n_START_PARAGRAPH_\nTai gali b\xc5\xabti mantros, i\xc5\xa1sipildan\xc4\x8dio prana\xc5\xa1avimo (self - fulfilling prophecy) arba postulato forma._NEWLINE_Kiekviena religija turi savas afirmacijas, net jei jos tiesiogiai taip nevadinamos. Tikintieji giliau suvokia religini\xc5\xb3 s\xc4\x85vok\xc5\xb3 prasm\xc4\x99 bei gali padidinti j\xc5\xb3 poveik\xc4\xaf, kartodami tam tikrus \xc5\xbeod\xc5\xbeius ir kurdami tam tikrus vaizdinius, taip sau \xc4\xaftaigaudami._NEWLINE_Kartojami dievybi\xc5\xb3 vardai (Kri\xc5\xa1na, J\xc4\x97zus Kristus), \xc5\xa1vent\xc5\xb3j\xc5\xb3 (Juozapas, Marija, Kazimieras), angel\xc5\xb3 (Gabrielius, Mykolas) gali b\xc5\xabti \xc5\xa1aukiamasi pagalbos, u\xc5\xbetarimo arba tiesiog \xc5\xa1iaip, siekiant nusiraminti, medituoti, kontempliuoti._NEWLINE_Nepriklausomai nuo atskir\xc5\xb3 religij\xc5\xb3 afirmacija yra universalus \xc4\xaftakos sau ir vienas sav\xc4\x99s valdymo (technikos) instrument\xc5\xb3. Jis neb\xc5\xabtinai sietinas tik su religija, gydymu (psichoterapija) ar tam tikra ideologija.\n_START_SECTION_\nRa\xc5\xa1ytin\xc4\x97 forma, garso \xc4\xafra\xc5\xa1ai, TV\n_START_PARAGRAPH_\nAfirmacijos galimos ir kitomis formomis \xe2\x80\x93 fraz\xc4\x97s keliolika minu\xc4\x8di\xc5\xb3 ra\xc5\xa1omos popieriaus lape, \xc4\xafra\xc5\xa1oma \xc4\xaf magnetofono juostel\xc4\x99 (\xc4\xafkalbant pa\xc4\x8diam sau arba papra\xc5\xa1ius \xc5\xbemogaus, kurio balsas atrodo maloniausias) ir klausomasi tyloje arba kartojant (mintyse ar balsu) kartu su diktoriumi. Radijo laidos tam tikra prasme gali tapti afirmacij\xc5\xb3 \xc5\xa1altiniu. Ypa\xc4\x8d jeigu kalbama, suvokiant sugestijos veikimo principus._NEWLINE_Televizijos transliacijos naudotos kaip hipnoz\xc4\x97s (ipso facto ir \xc4\xaftaigos) priemon\xc4\x97 (Ka\xc5\xa1pirovskis etc.). Ta\xc4\x8diau tokia terapijos forma yra iki \xc5\xa1iol gin\xc4\x8dytina kaip masin\xc4\x97s psichoterapijos metodas, nes asmen\xc5\xb3 kontingento atrinkimas tam tikrai terapijai yra reglamentuojamas (profesin\xc4\x97s etikos, moral\xc4\x97s normomis).\n_START_SECTION_\nGiesm\xc4\x97s\n_START_PARAGRAPH_\nAfirmacijos, lydimos tam tikros melodijos, ritmo, yra veiksmingesn\xc4\x97s. Neveltui visos did\xc5\xbeiosios religijos be \xc5\xbeodin\xc4\x97s maldos formos praktikuoja ir \xc4\xafvairias giesmes. Hinduistai si\xc5\xablo kasdien giedoti Dievo vard\xc4\x85 (Om Namah \xc5\xa0ivaja). Krik\xc5\xa1\xc4\x8dionys kartoja \xc5\xa1vent\xc5\xb3j\xc5\xb3 vardus ir j\xc5\xb3 epitetus (giedodami litanijas, psalmes ir j\xc5\xb3 atliepus), ekumeninio jud\xc4\x97jimo atstovai \xe2\x80\x93 meditacines Taize giesmes._NEWLINE_Teigiama, kad Dievo vardo kartojimas turi sukelti dievi\xc5\xa1kosios b\xc5\xabtyb\xc4\x97s, \xc5\xa1ventumo poj\xc5\xabt\xc4\xaf ir skatinti teigiamas emocijas. Nuolatinis kartojimas turi b\xc5\xabti toks \xc4\xafprastas, da\xc5\xbenai praktikuojamas ir savas, kad vos prisiminus ir i\xc5\xa1tarus tam tikr\xc4\x85 vard\xc4\x85, kilt\xc5\xb3 teigiamos mintys, gera savijauta ir pakili nuotaika.\n_START_SECTION_\nPaskirtis\n_START_PARAGRAPH_\nVeiksmingai praktikuojamos afirmacijos neatskiriamos nuo dvasinio (vienuoli\xc5\xb3, \xc5\xa1ventik\xc5\xb3) gyvenimo. Jos s\xc4\x85lygoja dvasin\xc4\x99, emocin\xc4\x99 pusiausvyr\xc4\x85, skatina jos atk\xc5\xabrim\xc4\x85, esant i\xc5\xa1balansavimui. \xc5\xbdmogaus pas\xc4\x85mon\xc4\x97 nepriima neigini\xc5\xb3. Teiginiai su \xc5\xbeod\xc5\xbeiais \xe2\x80\x9ene, joks\xe2\x80\x9c, prie\xc5\xa1d\xc4\x97liais \xe2\x80\x9ene\xe2\x80\x9c gali s\xc4\x85lygoti prie\xc5\xa1ing\xc4\x85 rezultat\xc4\x85. Afirmacijos formuluojamos teigiama forma ir esamuoju laiku ("a\xc5\xa1 pasitikiu, a\xc5\xa1 galiu, moku, pasiekiu).\n_START_SECTION_\nVeiksmingumas\n_START_PARAGRAPH_\nTrumpas recitacijas (pakartojimus) lengviau \xc4\xafsiminti, jos ilgiau i\xc5\xa1lieka atmintyje. Ai\xc5\xa1kiai ir tiksliai suformuluoti teiginiai paprastai veiksmingesni negu abstrak\xc4\x8dios ir neai\xc5\xa1kios tez\xc4\x97s, kuri\xc5\xb3 prasm\xc4\x97 sunkiai suvokiama, \xc4\xafsivaizduojama ar netgi sukelia neigiam\xc5\xb3 emocij\xc5\xb3, prisiminim\xc5\xb3._NEWLINE_\xc5\xbdod\xc5\xbeiai, kurie yra artimesni individuliai, tokie, kurie yra vartojami da\xc5\xbeniau negu kiti (tarptautiniai, \xc5\xbeod\xc5\xbeiai u\xc5\xbesienio kalba) pas\xc4\x85mon\xc4\x97je suprantami papras\xc4\x8diau, priimami lengviau, be joki\xc5\xb3 pastang\xc5\xb3, nes jie atpa\xc5\xbe\xc4\xafstami kaip \xe2\x80\x9esavi\xe2\x80\x9c. Tod\xc4\x97l visada geriau veiks afirmacijos b\xc5\xabtent gimt\xc4\x85ja kalba, i\xc5\xa1reik\xc5\xa1tos \xe2\x80\x9esavos\xe2\x80\x9c religijos ar \xc4\xafprastos kalbos terminais, visi\xc5\xa1kai suvokiant sakom\xc5\xb3 \xc5\xbeod\xc5\xbei\xc5\xb3 prasm\xc4\x99 ir gebant ry\xc5\xa1kiai \xc4\xafsivaizduoti._NEWLINE_Periodi\xc5\xa1kas kartojimas (kelis kartus per dien\xc4\x85 bent keli\xc5\xb3 valand\xc5\xb3 intervalu), praktikuojamas kelias savaites, bus veiksmingesnis nei pavieniai savi\xc4\xaftaigos bandymai. \xc5\xbdodin\xc4\x97 forma (tarimas balsu) \xe2\x80\x93 efektyvesn\xc4\x97 afirmacijos forma nei recitavimas mintyse, o muzikin\xc4\x97 forma paveiks geriau nei monotoni\xc5\xa1kas sugestijavimas. Be to atsipalaidavusio \xc5\xbemogaus savi\xc4\xaftaigos pratimai gali grei\xc4\x8diau duoti rezultat\xc5\xb3 esant kiek \xc4\xafmanoma gilesniam atsipalaidavimui (relaksacija). Streso, susijaudinimo b\xc5\xabsenoje afirmacijomis pasiekti norim\xc5\xb3 rezultat\xc5\xb3 i\xc5\xa1 esm\xc4\x97s ne\xc4\xafmanoma. Be to pa\xc5\xbeym\xc4\x97tina, kad emoci\xc5\xa1kai \xe2\x80\x9espalvingos\xe2\x80\x9c afirmacijos veikia geriau nei monotoni\xc5\xa1kai kartojamos fraz\xc4\x97s._NEWLINE_Prie\xc5\xa1ingai nei mantros, Islame \xc5\xbeinomos universalios ir bendrai formuluojamos afirmacijos, nukreiptos \xc4\xaf sav\xc4\x85j\xc4\xaf \xe2\x80\x9ea\xc5\xa1\xe2\x80\x9c (pavyzd\xc5\xbeiui, \xe2\x80\x9eLa illa ha ill Allahu\xe2\x80\x9c \xe2\x80\x93 \xe2\x80\x9eN\xc4\x97ra jokio kito Dievo, i\xc5\xa1skyrus Alach\xc4\x85\xe2\x80\x9c). Jos kartojamos ne bendroje maldoje kartu su kitais, o pavieniui, tyloje, kartais \xc5\xa1nab\xc5\xbedant, jei siekiama asmeninio gyvenimo situacijos pager\xc4\x97jimo._NEWLINE_Keletas mantr\xc5\xb3 kaip indi\xc5\xa1koji Lokah smastah sukhino bavantu (\xe2\x80\x9eTegu visos b\xc5\xabtyb\xc4\x97s patiria laim\xc4\x99 ir harmonij\xc4\x85\xe2\x80\x9c) semantiniu po\xc5\xbei\xc5\xabriu \xc5\xbeymi skiriam\xc4\x85j\xc4\x85 rib\xc4\x85 tarp mantr\xc5\xb3 ir afirmacij\xc5\xb3.\n_START_SECTION_\nLiterat\xc5\xabra\n_START_PARAGRAPH_\nJ\xc5\xabs\xc5\xb3 pas\xc4\x85mon\xc4\x97s galia. Joseph Murphy, Alma littera, Vilnius.'